Ogres novada pašvaldības saistošo noteikumu Nr.13/2023 “Grozījumi Ogres novada pašvaldības 2021.gada 14.oktobra saistošajos noteikumos Nr. 21/2021 “Par nekustamā īpašuma nodokļa piemērošanas kārtību Ogres novadā””

paskaidrojuma raksts

|  |  |
| --- | --- |
| **Paskaidrojuma raksta sadaļas** | Norādāmā informācija |
| 1. Mērķis un nepieciešamības pamatojums | Grozījumu izdošanas mērķi ir:   1. novērst situācijas, kad nekustamais īpašus netiek uzturēts atbilstoši normatīvajos aktos noteiktajai kārtībai, mudinot nekustamā īpašuma īpašnieku īpašumu sakārtot; 2. novērst situācijas, kad nekustamajā īpašumā veiktā ēkas (būves) būvniecība netiek pabeigta maksimālajā būvniecības termiņā.   Likums “Par nekustamā īpašuma nodokli”, uz kura pamata saistošie noteikumi izdoti, termina “*būvei piekritīgā zeme*” saturu neatklāj, tamdēļ pašvaldībai ir rīcības brīvība interpretēt konkrēto terminu tiesību normu piemērošanas gaitā. Lai nepieļautu viena un tā paša termina piemērošana atšķirīgā veidā, proti, likums nav noteicis termina saturu un tiesības definēt terminu likumdevējs atstājis pašvaldības ziņā, nepieciešams noteikt šā termina saturu saistošajos noteikumos, tādējādi radot skaidru un noteiktu izpratni par šā termina piemērošanu. Ievērojot minēto, nepieciešams papildināt saistošo noteikumu pamatredakciju ar jaunu vienību (punktu), definējot terminu “*būvei piekritīgā zeme*”, tādējādi izskaidrojot nekustamo īpašumu īpašniekiem kārtību, kādā jēdziens tiek interpretēts brīdī, kad Pašvaldība veic nekustamā īpašuma nodokļa aprēķinu.  Saskaņā ar likuma "Par nekustamā īpašuma nodokli" 3. panta pirmo daļu nekustamā īpašuma nodokļa likmi, kas pārsniedz 1,5 procentus no nekustamā īpašuma kadastrālās vērtības, pašvaldība nosaka tikai gadījumā, ja nekustamais īpašums netiek uzturēts atbilstoši normatīvajos aktos noteiktajai kārtībai. Ar saistošajiem noteikumiem Pašvaldība ar 2024.gada 1.janvāri nosaka tiesības aplikt ar nekustamā īpašuma nodokļa likmi 3 procentu apmērā nekustamo īpašumu, kas netiek uzturēts atbilstoši normatīvajiem aktiem. Normatīvo aktu prasības saistošo noteikumu izpratnē ir meliorācijas būvju, nekustamo īpašumu uzturēšanas prasības, ūdensteču, ūdenstilpju aizsargjoslu un tauvas joslu uzturēšanas prasības, būvniecības prasības attiecībā uz patvaļīgu būvniecību un ekspluatāciju, kanalizācijas būvju uzturēšanas un atkritumu apsaimniekošanas prasības, kas noteiktas Pašvaldības saistošajos noteikumos attiecīgajā jomā, Pašvaldības teritorijas plānošanas dokumentos vai attiecīgās jomas speciālajos normatīvajos aktos.  Savukārt, saskaņā ar likuma “Par nekustamā īpašuma nodokli” 3.panta 1.6 daļu būvi, kuras būvniecībā pārsniegts normatīvajos aktos noteiktais kopējais būvdarbu veikšanas ilgums, ar nākamo mēnesi pēc būvniecības termiņa izbeigšanās līdz mēnesim, kad parakstīts akts par būves pieņemšanu ekspluatācijā, apliek ar nekustamā īpašuma nodokļa likmi 3 procentu apmērā, ja to ir noteikusi pašvaldība savos saistošajos noteikumos, kurus tā publicē ne vēlāk kā līdz pirmstaksācijas gada 1. novembrim, no lielākās turpmāk minētās kadastrālās vērtības:  1) būvei piekritīgās zemes kadastrālās vērtības;  2) būves kadastrālās vērtības.  Ar saistošajiem noteikumiem Pašvaldība ar 2026.gada 1.janvāri nosaka tiesības aplikt ar nekustamā īpašuma nodokļa likmi 3 procentu apmērā būvi vai tai piekritīgo zemes vienību, ja ēkas(būves) būvniecībā pārsniegts normatīvajos aktos noteiktais kopējais būvdarbu veikšanas ilgums. |
| 1. Fiskālā ietekme uz pašvaldības budžetu | Saistošo noteikumu pieņemšana neietekmē 2023. gada budžetā plānoto ieņēmumu daļu, jo saistošie noteikumi tiek tieši piemēroti ar 2024.gada 1.janvāri un 2026.gada 1.janvāri.  Saistošo noteikumu īstenošanā nav plānota pašvaldības budžeta ieņēmumu daļas būtiska palielināšanās, jo saistošo noteikumu mērķis nav saņemt papildu finansiālo ieguvumu, bet novērst situācijas, kad nekustamais īpašus netiek uzturēts atbilstoši normatīvajos aktos noteiktajai kārtībai un kad nekustamajā īpašumā veiktā ēkas (būves) būvniecība netiek pabeigta maksimālajā būvniecības termiņā. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sabiedrības mērķgrupas, uz kurām attiecināms Saistošo noteikumu tiesiskais regulējums, ir fiziskas un juridiskas personas, kuru tiesiskā valdījumā atrodas nekustamais īpašums Ogres novada administratīvajā teritorijā:   1. kas netiek uzturēts normatīvajos aktos noteiktajā kārtībā; 2. kurā tiek veikta ēkas(būves) būvniecība, bet būvniecības process nav pabeigts būvniecības termiņa laikā.   Saistošo noteikumu tiesiskais regulējums labvēlīgi ietekmēs iedzīvotāju paradumus uzturēt nekustamos īpašumus atbilstoši normatīvo aktu prasībām un veicinās būvniecības termiņu ievērošanu, tādējādi sekmējot sakoptāku un drošāku vidi Ogres novadā.  Noteikumu tiesiskais regulējums neradīs jaunas tiesības, bet nodrošinās taisnīgu un tiesisku noteikumu ievērošanu.  Ietekme uz uzņēmējdarbības vidi - nav paredzēta. |
| 1. Ietekme uz administratīvajām procedūrām un to izmaksām | Saistošo noteikumu izpildi kontrolē Ogres novada pašvaldības Centrālā administrācija. Nav paredzēta jaunu institūciju izveide, administratīvo procedūru izmaksas nav paredzētas.  Jautājumos par saistošo noteikumu piemērošanu iedzīvotāji var vērsties Ogres novada pašvaldības Centrālajā administrācijā. |
| 1. Ietekme uz pašvaldības funkcijām un cilvēkresursiem | Saistošo noteikumu grozījumi izstrādāti, pamatojoties uz likuma “Par nekustamā īpašuma nodokli” 3. panta pirmo un 1.6 daļu. Saistošo noteikumu grozījumu izpildes nodrošināšanai nav nepieciešams veidot jaunas Pašvaldības institūcijas, darba vietas vai paplašināt esošo institūciju kompetenci. |
| 1. Informācija par izpildes nodrošināšanu | Saistošo noteikumu izpildi nodrošina Ogres novada pašvaldības Centrālā administrācija. Nav paredzēta jaunu institūciju izveide, esošo likvidācija, reorganizācija, vai jaunu darba vietu izveide. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerēto mērķu sasniegšanas nodrošināšanai un paredz tikai to, kas ir vajadzīgs minēto mērķu sasniegšanai.  Pašvaldības izraudzītie līdzekļi ir leģitīmi un rīcība ir atbilstoša augstāka juridiska spēka normatīviem aktiem.  Saistošie noteikumi atbilst likumā “Par nekustamā īpašuma nodokli” noteiktajam pilnvarojumam pašvaldības domei izdot saistošos noteikumus, nosakot tiesības aplikt ar nekustamā īpašuma nodokļa likmi 3 procentu apmērā nekustamo īpašumu, kas netiek uzturēts atbilstoši normatīvajiem aktiem, un būvi vai tai piekritīgo zemes vienību, ja būves būvniecībā pārsniegts normatīvajos aktos noteiktais kopējais būvdarbu veikšanas ilgums. |
| 1. Izstrādes gaitā veiktās konsultācijas ar privātpersonām un institūcijām | Ar Ogres novada pašvaldības Finanšu komitejas 2023.gada 18.maija lēmumu Nr.5 “Par saistošo noteikumu “Grozījumi Ogres novada pašvaldības 2021.gada 14.oktobra saistošajos noteikumos Nr. 21/2021 “Par nekustamā īpašuma nodokļa piemērošanas kārtību Ogres novadā”” projekta publicēšanu sabiedrības viedokļa noskaidrošanai” 2023.gada 18.maijā saistošo noteikumu projekts un paskaidrojuma raksts publicēts pašvaldības interneta tīmekļa vietnē [www.ogresnovads.lv](http://www.ogresnovads.lv) sabiedrības viedokļa noskaidrošanai. Termiņš viedokļa un priekšlikumu iesniegšanai noteikts līdz 2023.gada 1.jūnijam. Noteiktajā termiņā viedokļi un priekšlikumi Ogres novada pašvaldībā netika iesniegti. |

Domes priekšsēdētāja vietnieks G.Sīviņš